তথ্যবিবরণী নম্বর : ৪০০৪

**২১ অক্টোবর থেকে ২৫ টাকা দরে আলু বিক্রয় করবে টিসিবি**

ঢাকা, ৪ কার্তিক (২০ অক্টোবর) :

আগামীকাল ২১ অক্টোবর বুধবার থেকে ঢাকা শহরের গুরুত্বপূর্ণ স্থানে ট্রাক সেলের মাধ্যমে টিসিবি আলু বিক্রয় শুরু করবে। বাণিজ্যমন্ত্রী টিপু মুনশি আজ এ নির্দেশ দিয়েছেন।

জনপ্রতি ২ কেজি করে ২৫ টাকা দরে আলু বিক্রয় করা হবে। একই সাথে পেঁয়াজ, ভোজ্যতেল, চিনি, মশুর ডাল নির্ধারিত সাশ্রয়ী মূল্যে বিক্রয় করা হবে।

#

বকসী/ফারহানা/রফিকুল/সেলিম/২০২০/২২১৫ ঘণ্টা

তথ্যবিবরণী নম্বর : ৪০০৩

**নির্ধারিত সময়ের মধ্যে প্রকল্পের কাজ সমাপ্ত করার তাগিদ পূর্ত প্রতিমন্ত্রীর**

ঢাকা, ৪ কার্তিক (২০ অক্টোবর) :

নির্ধারিত সময়ের মধ্যে প্রকল্পের কাজ সমাপ্ত করার তাগিদ দিয়েছেন গৃহায়ন ও গণপূর্ত প্রতিমন্ত্রী শরীফ আহমেদ। আজ রাজউক কর্তৃক বাস্তবায়নাধীন উত্তরা অ্যাপার্টমেন্ট প্রকল্প এবং গণপূর্ত অধিদপ্তর কর্তৃক বাস্তবায়নাধীন সরকারি কর্মকর্তাদের জন্য নির্মাণাধীন ফ্ল্যাট প্রকল্পের কার্যক্রম পরিদর্শন শেষে প্রতিমন্ত্রী একথা বলেন।

প্রতিমন্ত্রী উত্তরা ১৮ নম্বর সেক্টরে উত্তরা অ্যাপার্টমেন্ট প্রকল্প পরিদর্শনকালে প্রকল্পের বিভিন্ন অ্যাপার্টমেন্ট ঘুরে দেখেন। এ সময় প্রকল্পের রেইন ওয়াটার হারভেস্টিং প্ল্যান্ট পরিদর্শন করেন। রাজধানী ঢাকার অদূরে মনোরম প্রাকৃতিক পরিবেশে আধুনিক সুযোগ-সুবিধা সম্পন্ন এই আবাসন প্রকল্পের সার্বিক কার্যক্রমে তিনি সন্তুষ্টি প্রকাশ করেন। উল্লেখ্য যে প্রকল্প এলাকার ৫৫% জমি খেলার মাঠ, পার্ক, সবুজায়ন, রাস্তা ইত্যাদির জন্য উন্মুক্ত রাখা হয়েছে।

মন্ত্রিপরিষদের সদস্য, সংসদ সদস্য, বিচারপতি, মুক্তিযোদ্ধা, সাংবাদিক, সরকারি/বেসরকারি চাকরিজীবী, শিল্পী-সাহিত্যিক- ক্রীড়া ব্যক্তিত্ব, আইনজীবী, ব্যবসায়ী-সহ ২২ ক্যাটেগরিতে ফ্ল্যাটের জন্য আবেদন করতে পারবেন। আবেদনকারীর বয়স নূন্যতম ১৮ বছর হতে হবে। রাজউকের ওয়েবসাইট হতে আবেদন ফরম ও প্রসপেক্টাস সংগ্রহ করে প্রয়োজনীয় শর্তপূরণ সাপেক্ষে নির্ধারিত সময়ের মধ্যে জামানতের অর্থ প্রদান করে "চেয়ারম্যান, রাজউক উত্তরা অ্যাপার্টমেন্ট প্রকল্প" বরাবর আবেদন করতে হবে। এ প্রকল্পের প্রতিটি ফ্ল্যাটের গ্রস আয়তন ১৬৫৪ বর্গফুট।

এরপর প্রতিমন্ত্রী মিরপুর ৬ নম্বর সেক্টরে গণপূর্ত অধিদপ্তর কর্তৃক বাস্তবায়নাধীন সরকারি কর্মকতাদের জন্য ২৮৮ টি ফ্ল্যাট নির্মাণ প্রকল্প পরিদর্শন করেন। বর্তমানে প্রকল্পের ভৌত ও আর্থিক অগ্রগতি যথাক্রমে ৭৪ শতাংশ ও ৫৭ শতাংশ। নির্ধারিত সময়ের মধ্যে প্রকল্পের কাজ শেষ করা সম্ভব হবে বলে প্রকল্প সংশ্লিষ্টরা আশাবাদ ব্যক্ত করেন।

গৃহায়ন ও গণপূর্ত মন্ত্রণালয়ের সচিব মোঃ শহীদ উল্লা খন্দকার, গণপূর্ত অধিদপ্তরের প্রধান প্রকৌশলী আশরাফুল আলম, রাজধানী উন্নয়ন কর্তৃপক্ষ (রাজউক) এর চেয়ারম্যান সাঈদ নুর আলম এবং মন্ত্রণালয়ের অন্যান্য ঊর্ধ্বতন কর্মকর্তা-কর্মচারীগণ এ সময় উপস্থিত ছিলেন।

#

সিদ্দিকী/ফারহানা/রফিকুল/সেলিম/২০২০/২১৩৫ ঘণ্টা

তথ্যবিবরণী নম্বর : ৪০০২

**জলবায়ু পরিবর্তনের অভিঘাত মোকাবিলায় কাজ করছে সরকার**

**-- জলবায়ু পরিবর্তন মন্ত্রী**

ঢাকা, ৪ কার্তিক (২০ অক্টোবর) :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, প্রতিবেশ ও জীববৈচিত্র্য সংরক্ষণ, পরিবেশ দূষণ নিয়ন্ত্রণ, বনজ সম্পদ উন্নয়ন-সহ বিভিন্নমুখী কার্যক্রম বাস্তবায়নের মাধ্যমে জলবায়ু পরিবর্তনের অভিঘাত মোকাবিলায় আন্তরিকভাবে কাজ করছে সরকার। তিনি বলেন, জলবায়ু পরিবর্তন রোধ করতে বা এর বিরূপ প্রভাব থেকে মুক্ত হতে বিশ্বের সকল দেশ, বিশেষ করে জলবায়ু পরিবর্তনের জন্য দায়ী শিল্পোন্নত দেশগুলোকে এগিয়ে আসতে হবে।

মন্ত্রী আজ ‘ঢাকা ট্রিবিউন’ ও ‘মানুষের জন্য ফাউন্ডেশন’ আয়োজিত ‘ইমপ্যাক্টস অভ ক্লাইমেট চেঞ্জ অন বে অভ বেঙ্গল এন্ড অন কোস্টাল সোশ্যাল ইকোলজিক্যাল সিস্টেম’ বিষয়ক এক ওয়েবিনারে সরকারি বাসভবন থেকে যুক্ত হয়ে প্রধান অতিথির বক্তব্যে এসব কথা বলেন। ওয়েবিনারে পরিবেশ ও জলবায়ু পরিবর্তন বিষয়ে বিশেষজ্ঞ ব্যক্তিবর্গ বক্তব্য রাখেন।

জলবায়ু পরিবর্তন মোকাবিলায় সরকারের উদ্যোগের উল্লেখ করে মন্ত্রী বলেন, ‘দ্য বাংলাদেশ ক্লাইমেট চেঞ্জ স্ট্রাটেজি এন্ড একশন প্ল্যান-২০০৯’ প্রণয়ন করা হয়েছে। বাংলাদেশ জলবায়ু পরিবর্তন ট্রাস্ট ফান্ড গঠন করা হয়েছে যার আওতায় বিভিন্ন অভিযোজন কার্যক্রম চলমান রয়েছে। এছাড়া আমরা ‘ন্যাশনাল এডাপটেশন প্ল্যান’ প্রণয়নের কাজ চলমান আছে। জলবায়ু পরিবর্তনজনিত অভিঘাত মোকাবিলার জন্য বেশ কিছু অভিযোজন প্রকল্প বাস্তবায়ন করা হচ্ছে। উপকূলীয় বনায়ন কার্যক্রম জোরদার করা হয়েছে।

মন্ত্রী বলেন, উপকূলীয় ও সামুদ্রিক প্রতিবেশ ও জীববৈচিত্র্য সংরক্ষণ ও ব্যবস্থাপনা নিশ্চিত করার জন্য প্রতিবেশগত সংকটাপন্ন এলাকার মতো উপকূল ও সমুদ্রের বিশেষ বিশেষ এলাকাকে সামুদ্রিক প্রতিবেশগত সঙ্কটাপন্ন এলাকা (ইসিএ) ঘোষণা করা হয়েছে এবং জনসাধারণকে সম্পৃক্ত করে জনসচেতনতা বৃদ্ধির কার্যক্রম অন্তর্ভুক্ত করে ব্যবস্থাপনা পরিকল্পনা প্রণয়ন করা হয়েছে। কক্সবাজার-টেকনাফ সমুদ্র সৈকত ও সোনাদিয়া দ্বীপ ইসিএ-তে স্ট্রেংদেনিং এন্ড কনসলিডেশন অব সিবিএ-ইসিএ (দ্বিতীয় পর্যায়) বাস্তবায়িত হচ্ছে। সেসঙ্গে সেন্টমার্টিন দ্বীপের জীববৈচিত্র্য ও প্রতিবেশের সংরক্ষণ ও উন্নয়নের লক্ষ্যে ‘প্রতিবেশগত ব্যবস্থাপনার মাধ্যমে সেন্টমার্র্টিন দ্বীপের জীববৈচিত্র্যের উন্নয়ন, ব্যবস্থাপনা ও সংরক্ষণ’ শীর্ষক প্রকল্প বাস্তবায়ন করা হচ্ছে।

#

দীপংকর/ফারহানা/রফিকুল/সেলিম/২০২০/২১৩০ ঘণ্টা

তথ্যবিবরণী নম্বর : ৪০০১

**৩৮তম বিসিএস ক্যাডার পদে সুপারিশপ্রাপ্ত নন এমন প্রার্থীদের মধ্য**

**হতে নন-ক্যাডার ১ম শ্রেণির (৯ম গ্রেড) পদে সুপারিশ ফলাফল ঘোষণা**

ঢাকা, ৪ কার্তিক (২০ অক্টোবর) :

নন-ক্যাডার পদে নিয়োগ (বিশেষ) বিধিমালা-২০১০ এবং সংশোধনী-২০১৪ এর বিধান অনুযায়ী ৩৮তম বিসিএস পরীক্ষায় ক্যাডার পদে সুপারিশপ্রাপ্ত নন এমন প্রার্থীদের মধ্য হতে ১ম শ্রেণির (৯ম গ্রেড) নন-ক্যাডার শূন্যপদে নিয়োগের জন্য সাময়িকভাবে (provisionally) সুপারিশ করেছে বাংলাদেশ সরকারী কর্ম কমিশন।

সুপারিশ প্রদানের ক্ষেত্রে নিম্নোক্ত বিষয়সমূহ বিবেচনা করা হয়েছে: নন-ক্যাডার পদে নিয়োগ (বিশেষ) বিধিমালা-২০১০ এবং সংশোধনী-২০১৪ এর বিধান অনুযায়ী এ সুপারিশ করা হয়েছে; সুপারিশের ক্ষেত্রে শিক্ষাগত যোগ্যতা, মেধাক্রম এবং সংশ্লিষ্ট পদের নিয়োগ বিধির শর্ত অনুসরণ করা হয়েছে এবং প্রতিটি পদের সুপারিশের ক্ষেত্রে সংশ্লিষ্ট মন্ত্রণালয়, বিভাগ ও দপ্তর হতে প্রেরিত চাহিদাপত্র সরকারী কর্ম কমিশনে প্রাপ্তির তারিখের ক্রম অনুসরণ করা হয়েছে।

উক্ত ফলাফল বিপিএসসি’র ওয়েবসাইট www.bpsc.gov.bd -এ পাওয়া যাবে।

আজ বাংলাদেশ সরকারী কর্ম কমিশন থেকে এক প্রেস বিজ্ঞপ্তির মাধ্যমে এ তথ্য জানানো হয়েছে।

#

নূর আহ্‌মদ/নাইচ/রফিকুল/সেলিম/২০২০/১৯৩০ ঘণ্টা

তথ্যবিবরণী নম্বর : ৪০০০

**লাইট এণ্ড সাউন্ড শো এবং বঙ্গবন্ধুর ৭ই মার্চের ভাষণের**

**থ্রিডি হলোগ্রাম অন্তর্ভুক্তির পরামর্শ সংস্কৃতি প্রতিমন্ত্রীর**

মেহেরপুর, ৪ কার্তিক (২০ অক্টোবর) :

মুক্তিযুদ্ধ বিষয়ক মন্ত্রণালয়ের আওতাধীন 'মুজিবনগর মুক্তিযুদ্ধ স্মৃতিকেন্দ্র স্থাপন (২য় পর্যায়) প্রকল্প' এর পর্যালোচনা সভা আজ মেহেরপুর জেলার মুজিবনগর স্মৃতি কমপ্লেক্সের পর্যটন মোটেলে অনুষ্ঠিত হয়েছে।

প্রস্তাবিত প্রকল্পের পর্যালোচনা সভায় প্রধান অতিথি হিসাবে উপস্থিত ছিলেন মুক্তিযুদ্ধ বিষয়ক মন্ত্রী আ ক ম মোজাম্মেল হক। বিশেষ অতিথি হিসাবে উপস্থিত ছিলেন জনপ্রশাসন প্রতিমন্ত্রী ফরহাদ হোসেন ও সংস্কৃতি প্রতিমন্ত্রী কে এম খালিদ।

মুক্তিযুদ্ধ বিষয়ক মন্ত্রী বলেন, ঐতিহাসিক মুজিবনগর বাংলাদেশের স্বাধীনতার অন্যতম তীর্থস্থান ও প্রথম (অস্থায়ী) রাজধানী। মুজিবনগরকে দৃষ্টিনন্দন আন্তর্জাতিকমানের মুক্তিযুদ্ধের স্মৃতি ও পর্যটন কেন্দ্র হিসাবে গড়ে তোলার লক্ষ্যে প্রায় ৫৪০ কোটি টাকার প্রকল্প হাতে নেয়া হয়েছে।

মন্ত্রী আরো বলেন, মুজিবনগরে এসে দেশি-বিদেশি পর্যটকগণ যাতে মহান মুক্তিযুদ্ধের সঠিক ইতিহাস জানতে পারেন এবং একইসাথে আম্রকাননের অপার সৌন্দর্য উপভোগ করতে পারেন সে লক্ষ্যে প্রকল্পটির মাধ্যমে জাতির পিতা বঙ্গবন্ধু শেখ মুজিবুর রহমান ও জাতীয় চার নেতার ব্রোঞ্জের ভাস্কর্য, বাংলাদেশের প্রথম সরকারের শপথের ভাস্কর্য, ডিওরোমা, প্যানোরামা, মুক্তিযুদ্ধের ভাস্কর্য বাগান, প্রশিক্ষণ কেন্দ্র, শিশুপার্ক, নভোথিয়েটারসহ বিভিন্ন অবকাঠামো নির্মাণ করা হবে।

সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানের জীবনাদর্শ ও চেতনা এবং মুক্তিযুদ্ধের সঠিক ইতিহাস নতুন প্রজন্মের মাঝে ছড়িয়ে দেয়ার লক্ষ্যে প্রস্তাবিত প্রকল্পটিতে লাইট এন্ড সাউন্ড শো এবং বঙ্গবন্ধুর ৭ই মার্চের ভাষণের থ্রিডি হলোগ্রাম অন্তর্ভুক্তির পরামর্শ প্রদান করেন সংস্কৃতি প্রতিমন্ত্রী কে এম খালিদ। এছাড়া তিনি পরিবেশ সংরক্ষণ ও প্রকল্পের গুণগতমান বজায় রাখার ওপর গুরুত্বারোপ করেন।

#

ফয়সল/নাইচ/সঞ্জীব/সেলিম/২০২০/১৮৩০ ঘণ্টা

তথ্যবিবরণী নম্বর : ৩৯৯৯

খুচরা পর্যায়ে প্রতি কেজি আলুর দাম ৩৫ টাকা পুনর্নির্ধারণ করা হয়েছে

ঢাকা, ৪ কার্তিক (২০ অক্টোবর) :

সার্বিক পরিস্থিতি বিবেচনায় নিয়ে আলুর দাম কোল্ড স্টোরেজ পর্যায়ে প্রতি কেজি ২৭ টাকা, পাইকারি পর্যায়ে প্রতি কেজি ৩০ টাকা এবং খুচরা পর্যায়ে প্রতি কেজি ৩৫ টাকা পুনর্নির্ধারণ করেছে কৃষি মন্ত্রণালয়ের অধীন সংস্থা কৃষি বিপণন অধিদপ্তর। কৃষি মন্ত্রণালয়ের অনুমোদনক্রমে এবং কৃষি বিপণন আইন-২০১৮ এর ধারা ৪(ঝ) অনুযায়ী এই দাম নির্ধারণ করা হয়।

আলুর বাজার স্থিতিশীল রাখতে আজ বিপণন অধিদপ্তরে আয়োজিত মতবিনিময় সভায় এ দাম নির্ধারণে সুপারিশ করা হয়। কৃষি বিপণন অধিদপ্তরের মহাপরিচালক মোহাম্মদ ইউসুফের সভাপতিত্বে বাণিজ্য মন্ত্রণালয়, বাংলাদেশ ট্রেড এন্ড ট্যারিফ কমিশন এবং জাতীয় ভোক্তা অধিকার সংরক্ষণ অধিদপ্তরের প্রতিনিধিবৃন্দ উপস্থিত ছিলেন। এছাড়া, বাংলাদেশ কোল্ড স্টোরেজ এসোসিয়েশনের প্রেসিডেন্ট, কাওরান বাজার এবং শ্যামবাজারের আলুর পাইকার ও আড়তদারগণ সভায় উপস্থিত ছিলেন।

এই নির্ধারিত মূল্যে কোল্ড স্টোরেজ, পাইকারি এবং খুচরা পর্যায়ের বিক্রেতাসহ ত্রিপক্ষই যেন আলু বিক্রয় করেন সেজন্য কঠোর নজরদারির প্রয়োজনীয় ব্যবস্থা গ্রহণের জন্য সকল জেলা প্রশাসককে অনুরোধ করেছে কৃষি বিপণন অধিদপ্তর।

#

কামরুল/নাইচ/সঞ্জীব/জয়নুল/২০২০/১৮৩০ঘণ্টা

তথ্যবিবরণী নম্বর : ৩৯৯৮

ডিজিটাল না হলে করোনার সময়ে বাংলাদেশ পৃথিবী থেকে আলাদা হয়ে যেত

-- নৌপরিবহন প্রতিমন্ত্রী

বোচাগঞ্জ (দিনাজপুর), ৪ কার্তিক (২০ অক্টোবর) :

নৌপরিবহন প্রতিমন্ত্রী খালিদ মাহ্মুদ চৌধুরী বলেছেন, বাংলাদেশকে ডিজিটাল বাংলাদেশে পরিণত করেছে আওয়ামী লীগ সরকার। ডিজিটাল না হলে করোনার সময়ে বাংলাদেশ পৃথিবী থেকে আলাদা হয়ে যেত। সবার হাতে হাতে মোবাইল, ইন্টারনেট। কৃষকের ঘরে ল্যাপটপ। শিক্ষা কর্মসূচি, পাঠদান, চাকরির নিয়োগ সব অনলাইনে হচ্ছে।

প্রতিমন্ত্রী আজ দিনাজপুরের বোচাগঞ্জ উপজেলা পরিষদ মিলনায়তনে শারদীয় দুর্গোৎসব উপলক্ষে বোচাগঞ্জের ৮৪টি পূজামন্ডপে সরকারি অর্থ বিতরণকালে এসব কথা বলেন।

খালিদ মাহ্মুদ চৌধুরী বলেন, সমগ্র বাংলাদেশ প্রধানমন্ত্রী শেখ হাসিনার নেতৃত্বে ঐক্যবদ্ধ হয়ে পরিস্থিতি মোকাবিলা করেছে। করোনার সময়েও আঞ্চলিক অন্যান্য দেশের চেয়ে বাংলাদেশের অর্থনীতি ঊর্ধ্বমুখী। এটা আওয়ামী লীগ বা প্রশাসনের কথা না। এটা আন্তর্জাতিক বিভিন্ন সংস্থার কথা।

করোনার এ সময়ে জনসমাগম এড়ানোর নির্দেশনা দিয়ে প্রতিমন্ত্রী বলেন, এ রকম অবস্থায় উৎসব করাটা খুবই বেমানান। হাজার হাজার মানুষ, লাখ লাখ মানুষ মারা গেছে আমাদের দেশে ও পৃথিবীতে। হাজার হাজার মানুষ এখনো আক্রান্ত আছে। আমাদের মনে উৎসব আছে। কারণ আমাদের এখানে শান্তি আছে। নিরাপত্তা আছে। মনের যে উৎসব এটাই প্রকৃত উৎসব।

প্রতিমন্ত্রী বলেন, বাংলাদেশের মানুষের সক্ষমতা বেড়েছে। একসময় কৃষকরা সার পায় নাই, বিদ্যুৎ পায় নাই। এখন সব কিছু হাতের নাগালে। বাংলাদেশ সঠিক পথে আছে। বাংলাদেশের রাজনীতিতে কোন অস্থিরতা নাই। কিছু মানুষের, কিছু গোষ্ঠীর থাকতে পারে। সামগ্রিক অস্থিরতা নাই। বাংলাদেশের অর্থনীতিতে কোন অস্থিরতা নাই।

#

জাহাঙ্গীর/নাইচ/সঞ্জীব/জয়নুল/২০২০/১৮২০ ঘণ্টা

তথ্যবিবরণী নম্বর : ৩৯৯৭

রূপপুর পারমাণবিক বিদ্যুৎ কেন্দ্র নির্মাণ প্রকল্পের কাজ আরেক ধাপ এগিয়ে গেল

ঢাকা, ৪ কার্তিক (২০ অক্টোবর) :

রূপপুর পারমাণকি বিদ্যুৎ কেন্দ্র নির্মাণ প্রকল্পের প্রথম ইউনিটের মূল ইক্যুপমেন্ট নিউক্লিয়ার রিএক্টর প্রেসার ভেসেল এবং একটি স্টিম জেনারেটর আজ মোংলা বন্দরে পৌঁছেছে।

জাতির পিতার স্বপ্ন বাস্তবায়নে বঙ্গবন্ধুকন্যার সময়ে এ প্রকল্পের অগ্রগতিতে রিএ্যক্টর প্রেসার ভেসেল এবং স্টিম জেনারেটর চালান দেশে পৌঁছানোর মধ্য দিয়ে রূপপুর পারমাণবিক বিদ্যুৎ কেন্দ্র প্রকল্পের মাইলফলক অর্জিত হলো। রূপপুর পারমাণবিক বিদ্যুৎ কেন্দ্রের নিউক্লিয়ার রিএক্টর প্রেসার ভেসেল এবং স্টিম জেনারেটরের মতো বৃহৎ ইক্যুপমেন্টের চালান দেশে পৌঁছানো একটি যুগান্তকারী ঘটনা। এর মাধ্যমে বাঙালি জাতির দীর্ঘদিনের লালিত স্বপ্ন পারমাণবিক বিদ্যুৎ কেন্দ্র নির্মাণ বাস্তবে রূপ নেয়ার পথে আরেক ধাপ এগিয়ে গেল।

বিশেষ এ ইক্যুপমেন্ট রাশান ফেডারেশনের সমুদ্রগামী জাহাজ থেকে বাংলাদেশের স্থানীয় বিশেষ বার্জে স্থানান্তর করা হবে। আশা করা যায় আগামী ৫ নভেম্বর মোংলা বন্দর থেকে যাত্রা শুরু করে নদীপথে চাঁদপুর হয়ে আনুমানিক ২১ নভেম্বর রূপপুর পারমাণবিক বিদ্যুৎ কেন্দ্র নির্মাণ প্রকল্প এলাকায় নবনির্মিত রূপপুর নৌ-বন্দরে পৌঁছাবে।

#

বিবেকানন্দ/খালিদ/সঞ্জীব/জয়নুল/২০২০/১৮১০ঘণ্টা

তথ্যবিবরণী নম্বর : ৩৯৯৬

**ভবিষ্যতে কৃষিই হবে বৈদেশিক মুদ্রা অর্জনের বড় খাত**

**-- মৎস্য ও প্রাণিসম্পদ মন্ত্রী**

পিরোজপুর, ৪ কার্তিক (২০ অক্টোবর) :

মৎস্য ও প্রাণিসম্পদ মন্ত্রী শ ম রেজাউল করিম বলেছেন, অদূর ভবিষ্যতে কৃষিই হবে বৈদেশিক মুদ্রা অর্জনের একটি বড় খাত। সেজন্য আমরা যে যেখানে আছি সেখান থেকে সকলে মিলে কাজ করতে হবে। আমরা কৃষি বিপ্লব সফল করবো। খাদ্যে স্বয়ংসম্পূর্ণতা শুধু নয়, উদ্বৃত্ত সৃষ্টি করে বিদেশে রপ্তানি করবো। কৃষিখাতে শেখ হাসিনার উন্নয়নের অপ্রতিরোধ্য অগ্রযাত্রাকে সফল করবো।

আজ পিরোজপুরের নেছারাবাদ উপজেলা পরিষদ চত্বরে গোপালগঞ্জ, খুলনা, বাগেরহাট, সাতক্ষীরা ও পিরোজপুর কৃষি উন্নয়ন প্রকল্পের আওতায় কৃষি সম্প্রসারণ অধিদপ্তর, নেছারাবাদ পিরোজপুর আয়োজিত কৃষি প্রযুক্তি মেলা ২০২০ এর উদ্বোধন অনুষ্ঠানে প্রধান অতিথির বক্তব্যে মন্ত্রী এসব কথা বলেন।

মন্ত্রী বলেন, কৃষিতে আমরা এখন আধুনিক প্রযুক্তি ব্যবহার করছি। সেকেলে পদ্ধতি থেকে বেরিয়ে এসে কৃষিকে যান্ত্রিকীকরণের পরিকল্পনায় রয়েছি। একই ‍যন্ত্রে এখন ধান কাটা, মাড়াই ও বস্তা বন্দি করা সম্ভব হচ্ছে। সার, কীটনাশক, বীজ ও চাষাবাদের ক্ষেত্রে আধুনিক প্রযুক্তি ব্যবহারের দিকে এগিয়ে যাচ্ছি। কৃষিকে তথ্যপ্রযুক্তি নির্ভর এবং যান্ত্রিকীকরণের মাধ্যমে সম্প্রসারণ করতে হবে। সরকার কৃষকের জন্য সকল প্রকার সহযোগিতা দিচ্ছে উল্লেখ করে তিনি বলেন, কৃষকদের স্বল্প সুদে ঋণ দেয়া হচ্ছে, মর্টগেজ ছাড়া ঋণ দেয়া হচ্ছে এমনকি বর্গাচাষিদেরকে ঋণ দেয়া হচ্ছে।

নেছারাবাদ উপজেলা নির্বাহী কর্মকর্তা মোঃ মোশারেফ হোসেনের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন কৃষি সম্প্রসারণ অধিদপ্তর, পিরোজপুর-এর উপপরিচালক চিন্ময় রায় ও নেছারাবাদ উপজেলা পরিষদ চেয়ারম্যান আব্দুল হক। নেছারাবাদ উপজেলা আওয়ামী লীগের সভাপতি আব্দুল হামিদ, সাধারণ সম্পাদক এস এম ফুয়াদ, উপজেলা পরিষদের ভাইস চেয়ারম্যানগণসহ কৃষি সম্প্রসারণ অধিদপ্তর ও উপজেলার অন্যান্য সরকারি দপ্তরের কর্মকর্তাগণ এ সময় উপস্থিত ছিলেন।

এর আগে মন্ত্রী কৃষি প্রযুক্তি মেলা উপলক্ষে আয়োজিত বর্ণাঢ্য র‌্যালিতে অংশগ্রহণ করেন এবং মেলার বিভিন্ন স্টল ঘুরে দেখেন।

#

ইফতেখার/খালিদ/সঞ্জীব/রেজাউল/২০২০/১৭৫৮ ঘণ্টা

তথ্যবিবরণী নম্বর : ৩৯৯৫

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ৪ কার্তিক (২০ অক্টোবর) :

      স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৩ হাজার ৬১১ জনের নমুনা পরীক্ষা করে ১ হাজার ৩৮০ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৩ লাখ ৯১ হাজার ৫৮৬ জন।

গত ২৪ ঘণ্টায় ১৮ জন-সহ এ পর্যন্ত ৫ হাজার ৬৯৯ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৩ লাখ ৭ হাজার ১৪১ জন।

#

হাবিবুর/নাইচ/সঞ্জীব/রেজাউল/২০২০/১৭৪৪ ঘণ্টা

তথ্যবিবরণী নম্বর : ৩৯৯৪

**ধর্ষকদের বিরুদ্ধে তীব্র সামাজিক আন্দোলন গড়ে তুলতে হবে**

**-- প্রতিমন্ত্রী ইন্দিরা**

ঢাকা, ৪ কার্তিক (২০ অক্টোবর) :

বিকৃত মস্তিষ্ক, কান্ডজ্ঞানহীন বিবেক বর্জিত ও মানসিক বিকারগ্রস্তরাই ধর্ষণকারী। তাদের বিরুদ্ধে তীব্র সামাজিক আন্দোলন গড়ে তুলতে হবে। চিকিৎসা, মানসিক স্বাস্থ্য সেবা ও আইনি সহায়তাসহ নির্যাতনের শিকার নারী ও শিশুদের পাশে থাকতে মাঠ পর্যায়ের কর্মকর্তাদের নির্দেশ দিয়েছেন মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা। ধর্ষকদেরকে সমাজ, শিক্ষা প্রতিষ্ঠান ও পরিবার থেকে ঘৃণা, বর্জন এবং বিতাড়িত করার আহ্বান জানিয়েছেন তিনি।

আজ ঢাকায় বাংলাদেশ শিশু একাডেমীর সভাকক্ষ থেকে ভার্চুয়াল পদ্ধতিতে সম্প্রতি বিভিন্ন ইস্যু নিয়ে মহিলা বিষয়ক অধিদপ্তরের মাঠ পর্যায়ের চারটি বিভাগের বত্রিশ জেলার কর্মকর্তাদের সাথে মতবিনিময় সভায় প্রধান অতিথির বক্তৃতায় প্রতিমন্ত্রী এসব কথা বলেন।

প্রধানমন্ত্রী শেখ হাসিনার নেতৃত্বেই এদেশ থেকে ধর্ষকদের মূলোৎপাটন হবে উল্লেখ করে প্রতিমন্ত্রী বলেন, ইতিমধ্যে ধর্ষণ প্রতিরোধে দেশে মৃত্যুদন্ডের বিধান রেখে অধ্যাদেশ জারি হয়েছে এবং অতি অল্প সময়ের মধ্যে ধর্ষণের বিচারের রায় হতে শুরু হয়েছে। তিনি আরও বলেন, স্থানীয় সমাজের নেতৃবৃন্দ, শিক্ষক, উন্নয়নকর্মী ও ধর্মীয় নেতাদের সমন্বয়ে নারী ও শিশু নির্যাতন প্রতিরোধে বিদ্যমান আইন বিষয়ে জনগণকে সচেতন করতে হবে। বাল্যবিয়ে বন্ধে বিয়ে নিবন্ধক ও পুরোহিতদের সাথে কাজ করতে হবে।

মহিলা বিষয়ক অধিদপ্তরের মহাপরিচালক পারভীন আকতারের সভাপতিত্বে সভায় বিশেষ অতিথি হিসেবে উপস্থিত ছিলেন মহিলা ও শিশু বিষয়ক সচিব কাজী রওশন আক্তার, অতিরিক্ত সচিব ড. মহিউদ্দিন আহমেদ ও যুগ্মসচিব মোঃ মুহিবুজ্জামানসহ বিভিন্ন পর্যায়ের কর্মকর্তা ও প্রকল্প পরিচালকবৃন্দ।

#

আলমগীর/নাইচ/সঞ্জীব/রেজাউল/২০২০/১৭৪২ ঘণ্টা

তথ্যবিবরণী নম্বর : ৩৯৯৩

**বিদেশ গমনেচ্ছুদের কোভিড-১৯ মুক্ত সনদ প্রদানে ১০টি প্রতিষ্ঠান মনোনীত**

ঢাকা, ৪ কার্তিক (২০ অক্টোবর) :

বিদেশ গমনেচ্ছু যাত্রীদের কোভিড-১৯ মুক্ত সনদ প্রদানের জন্য ১০ বেসরকারি প্রতিষ্ঠানের RT-PCR ল্যাবকে মনোনয়ন দিয়েছে স্বাস্থ্যসেবা বিভাগ। ১৮ অক্টোবর এ সংক্রান্ত একটি প্রজ্ঞাপন জারি করা হয়েছে। প্রতিষ্ঠানগুলো হচ্ছে -

১. আন্তর্জাতিক উদরাময় কেন্দ্র (আইসিডিডিআরবি), মহাখালী, ঢাকা,  
 ২. ডিএমএফআর মলিকিউলার ল্যাব এন্ড ডায়গনস্টিকস, সোবাহানবাগ, ঢাকা,  
 ৩. ল্যাব এইড লিঃ, ধানমন্ডি, ঢাকা,  
 ৪. ইউনিভার্সেল মেডিকেল কলেজ হাসপাতাল, মহাখালী, ঢাকা,  
 ৫. আইদেশী, মহাখালী, ঢাকা,  
 ৬. পপুলার ডায়াগনস্টিক সেন্টার, ধানমন্ডি, ঢাকা,  
 ৭. স্কয়ার হাসপাতাল, পান্থপথ, ঢাকা,  
 ৮. এভার কেয়ার হাসপাতাল, বসুন্ধরা, ঢাকা,  
 ৯. প্রাভা ডায়াগনস্টিক, বনানী, ঢাকা এবং  
 ১০. ইউনাইটেড হাসপাতাল, গুলশান, ঢাকা।

একই সাথে বিদেশ গমনেচ্ছু সরকারি কর্মকর্তা-কর্মচারীদের কোভিড-১৯ মুক্ত সনদ প্রদানের জন্য আইইডিসিআর এর পাশাপাশি সরকারি কর্মচারি হাসপাতালকেও নির্ধারণ করা হয়েছে। এখন থেকে দেশের সকল বিমানবন্দর, স্থলবন্দর, ও নৌবন্দরে এই সনদগুলো প্রদর্শনপূর্বক তাঁরা বিদেশ যেতে পারবেন।

#

মাইদুল/পরীক্ষিৎ/জুলফিকার/আসমা/২০২০/১৫৪৫ ঘণ্টা

তথ্যবিবরণী নম্বর : ৩৯৯২

**২০২৫ সালের মধ্যে শেখ কামাল আইটি ইনকিউবেশন সেন্টার**

**- আইসিটি প্রতিমন্ত্রী**

ঢাকা, ৪ কার্তিক (২০ অক্টোবর) :

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক বলেছেন, ডিজিটাল বাংলাদেশের প্রধান লক্ষ্য তরুণদের দক্ষতা ও কর্মসংস্থানে সুযোগ সৃষ্টি করা। শিশু, কিশোর ও তরুণরা যেন প্রযুক্তিশিক্ষায় শিক্ষিত হয়ে ভবিষ্যৎ পৃথিবীর জন্য তৈরি হতে পারে, সে লক্ষে প্রধানমন্ত্রীর তথ্য ও যোগাযোগ প্রযুক্তি বিষয়ক উপদেষ্টা সজীব ওয়াজেদের পরিকল্পনায় সারাদেশে স্কুলপর্যায়ে আট হাজার ‘শেখ রাসেল ডিজিটাল ল্যাব’ প্রতিষ্ঠা করা হয়েছে। আরো পাঁচ হাজার স্থাপন করা হচ্ছে। উপজেলা পর্যায়ে ৩০০ স্কুলে স্কুল অব ফিউচার স্থাপন এবং ২০২৫ সালের মধ্যে শেখ কামাল আইটি ইনকিউবেশন সেন্টার স্থাপন করা হবে বলে তিনি জানান।

প্রতিমন্ত্রী আজ ভার্চুয়াল প্ল্যাটফর্মে ‘এসওএস চিলড্রেন্স ভিলেজেস বাংলাদেশ’ এর উদ্যোগে ইয়ুথক্যান এর উদ্বোধনীতে প্রধান অতিথির বক্তৃতায় এসব কথা বলেন।

প্রতিমন্ত্রী বলেন, তারুণ্যের মেধা ও প্রযুক্তিশক্তিকে কাজে লাগিয়ে উন্নতদেশ গড়তে হবে। ৩৫ বছরের নিচে ৭০ শতাংশ জনগোষ্ঠী উন্নত-সমৃদ্ধ বাংলাদেশ গড়ার শক্তিশালী হাতিয়ার।

তিনি জানান, এসওএস ভিলেজের সদস্যদের প্রযুক্তিজ্ঞান আহরনের লক্ষ্যে শেখ রাসেল ডিজিটাল ল্যাব, স্কুল অব ফিউচার ও ইনকিউবেশন সেন্টারের কাছাকাছি সাতটি এসওএস ভিলেজের মধ্যে সংযোগ স্থাপন করে দেয়া হবে। ডিজিটাল বাংলাদেশের লক্ষ্য অর্জনে এ সেক্টরে গত ১১ বছরে ১০ লক্ষ তরুণ-তরুণীর কর্মসংস্থান নিশ্চিত করা হয়েছে। ২০২১ সালের মধ্যে আইটি সেক্টরে আরো ১০ লক্ষসহ মোট ২০ লক্ষ কর্মসংস্থান নিশ্চিত করা হবে। সাড়ে ছয় লক্ষ আইটি ফ্রিল্যান্সার ৩০০ মিলিয়ন ডলারের বেশি আয় করে বাংলাদেশের অর্থনীতি সমৃদ্ধ করছে বলে তিনি উল্লেখ করেন। আইসিটি বিভাগের লার্নিং এন্ড আর্নিং প্রকল্পের মাধ্যমে এসওএস ভিলেজের সদস্যদের বিনামূল্যে প্রশিক্ষণের সুযোগ করে দেয়ার আশ্বাস দেন তিনি।

অনুষ্ঠানে অন্যান্যের মধ্যে বক্তৃতা করেন এসওএস এর ন্যাশনাল ডাইরেক্টর ড. মোহাম্মদ এনামুল হক, এসওএস গ্লোবাল প্রাইভেট ম্যানেজার ইউ এগার, এসওএস এর ইন্টারন্যাশনাল রিপ্রেজেন্টেটিভ রাজনিস জেন, এইচএসবি বাংলাদেশের সিইও মাহুবুব রহমান, গ্রামীনফোন বাংলাদেশ এর সিইও ইয়াসির আজমান প্রমূখ।

#

শহিদুল/পরীক্ষিৎ/শাহ আলম/জুলফিকার/খোরশেদ/২০২০/১৪০০ ঘণ্টা

তথ্যবিবরণী নম্বর : ৩৯৯১

**বস্ত্র ও পাটখাতে বাংলাদেশের সাথে বাণিজ্যের উন্নয়ন ঘটাতে চায় ভারত**

**- বিক্রম কুমার দোরাইস্বামী**

ঢাকা, ৪ কার্তিক (২০ অক্টোবর) :

বাংলাদেশে নবনিযুক্ত ভারতীয় হাইকমিশনার বিক্রম কুমার দোরাইস্বামী আজ দুপুরে বস্ত্র ও পাটমন্ত্রী গোলাম দস্তগীর গাজী বীরপ্রতীক-এর সাথে সচিবালয়ের কার্যালয়ে সৌজন্য সাক্ষাৎ করেন।

সাক্ষাতকালে বন্ধুপ্রতীম দু'দেশের মধ্যে সৌহার্দ্যপূর্ণ সম্পর্ক, বাংলাদেশের স্বাধীনতা সংগ্রামে বঙ্গবন্ধুর অহিংস ও শান্তিপূর্ণ নীতি সম্পর্কে প্রচার, বাংলাদেশের অর্থনৈতিক অগ্রযাত্রাসহ দ্বিপাক্ষিক স্বার্থসংশ্লিষ্ট বিভিন্ন বিষয় নিয়ে আলোচনা হয়।

ভারতীয় হাইকমিশনার জানান, ভারত আন্তরিকভাবে বিশ্বাস করে বাংলাদেশ তাদের বন্ধুপ্রতীম দেশ। সেজন্য তাঁরা বস্ত্র ও পাটখাতে বাংলাদেশের সাথে ব্যবসা-বাণিজ্যের উন্নয়ন ঘটাতে চায়।

বস্ত্র ও পাটমন্ত্রী হাইকমিশনারকে বলেন, বাংলাদেশে বিশ্বের সেরামানের পাট উৎপাদিত হয় এবং এ পাট থেকে এখন উচ্চমানের ও আকর্ষণীয় বহুমুখী পণ্য উৎপাদিত হচ্ছে, যার সামান্য পরিমাণ ভারতে রপ্তানী হয়। বাংলাদেশ ভবিষ্যতে আরো অধিক পরিমাণে বহুমুখী পাটজাত পণ্য ভারতে রপ্তানী করতে চায়। এছাড়া তিনি বাংলাদেশ ও ভারতের মধ্যে টেক্সটাইল ফোরামের সমঝোতাস্মারক স্বাক্ষরের বিষয়ে ইতিবাচক মনোভাব ব্যক্ত করেন।

বৈঠকে বস্ত্র ও পাট মন্ত্রণালয়ের সচিব লোকমান হোসেন মিয়া, অতিরিক্ত সচিব মোহাম্মদ আবুল কালাম, এনডিসি অংশগ্রহণ করেন।

#

সৈকত/পরীক্ষিৎ/শাহ আলম/জুলফিকার/খোরশেদ/২০২০/১৪০০ ঘণ্টা

তথ্যবিবরণী নম্বর : ৩৯৯০

**টোকিওর বাংলাদেশ দূতাবাসে বঙ্গবন্ধু কর্নার উদ্বোধন**

টোকিও, ২০ অক্টোবর :

হাজার বছরের শ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উপলক্ষ্যে সরকার ২০২০ সালকে ‘মুজিববর্ষ’ হিসেবে ঘোষণা করেছে। নানা আয়োজনে মুজিববর্ষ পালন করছে টোকিও মিশন। সে ধারাবাহিকতায় জাতির পিতার জীবনকর্মের উপর আলোকচিত্র ও বঙ্গবন্ধুকে নিয়ে লেখা বই ও সাময়িকী সমন্বয়ে দূতাবাস ভবনের তৃতীয় তলায় ‘বঙ্গবন্ধু কর্নার’ স্থাপন করা হয়েছে।

জাপানে নিযুক্ত বাংলাদেশের রাষ্ট্রদূত শাহাবুদ্দিন আহমদ আজ আনুষ্ঠানিকভাবে ‘বঙ্গবন্ধু কর্নার’ উদ্বোধন করেন। এসময় তিনি কর্নারে সংরক্ষিত বই ও আলোকচিত্র পরিদর্শন করেন।

উদ্বোধনের পূর্বে জাতির পিতা বঙ্গবন্ধু শেখ মুজিবুর রহমান, বঙ্গমাতা শেখ ফজিলাতুন নেছা মুজিব ও তাঁর পরিবারের সকল শহীদ সদস্য এবং মুক্তিযুদ্ধের সকল বীর শহীদদের আত্মার মাগফিরাত ও দেশের সমৃদ্ধি কামনা করে দোয়া করা হয়। এসময় দূতাবাসের কর্মকর্তা-কর্মচারীগণ উপস্থিত ছিলেন।

#

শিপলু/পরীক্ষিৎ/জুলফিকার/আসমা/২০২০/১৫০০ ঘণ্টা

তথ্যবিবরণী নম্বর : ৩৯৮৯

**মুজিবনগরে আন্তর্জাতিকমানের স্মৃতিকেন্দ্র গড়ে তুলতে প্রকল্প গ্রহণ**

মুজিবনগর (মেহেরপুর), ৪ কার্তিক (২০ অক্টোবর) :

মুক্তিযুদ্ধ বিষয়ক মন্ত্রী আ ক ম মোজাম্মেল হক বলেছেন, ঐতিহাসিক মুজিবনগর মহান স্বাধীনতার অন্যতম তীর্থস্থান। ঐতিহাসিক মুজিবনগরে আন্তর্জাতিকমানের মুক্তিযুদ্ধের স্মৃতি ও পর্যটন কেন্দ্র গড়ে তোলার লক্ষ্যে প্রায় ৫৪০ কোটি টাকার প্রকল্প নেয়া হয়েছে।

আজ মেহেরপুরে মুজিবনগর কমপ্লেক্সের পর্যটন মোটেলে ‘মুজিবনগর মুক্তিযুদ্ধ স্মৃতিকেন্দ্র স্থাপন-দ্বিতীয় পর্যায়' প্রকল্পের স্থাপত্য পর্যালোচনা সভায় প্রধান অতিথির বক্তব্যে মন্ত্রী এসব কথা বলেন। ভার্চুয়াল-এ সভায় জনপ্রশাসন প্রতিমন্ত্রী ফরহাদ হোসেন ও সংস্কৃতি প্রতিমন্ত্রী কে এম খালিদ এ সভায় উপস্থিত ছিলেন।

এর আগে মুক্তিযুদ্ধ মন্ত্রী ও সংস্কৃতি প্রতিমন্ত্রী মুজিবনগর কমপ্লেক্সের বিভিন্ন অবকাঠামো ঘুরে দেখেন এবং মুজিবনগর স্মৃতিসৌধে পুষ্পস্তবক অর্পণ করেন।

মুক্তিযুদ্ধমন্ত্রী জানান, ‘ঐতিহাসিক মুজিবনগরে এসে দেশি-বিদেশি পর্যটকগণ যাতে মুজিবনগরে আম্রকাননের অপার সৌন্দর্য উপভোগ করতে এবং মহান মুক্তিযুদ্ধের সঠিক ইতিহাস জানতে পারেন সে লক্ষ্যে  বিভিন্ন অবকাঠামো নির্মাণ করা হবে। প্রকল্পে জাতির পিতা বঙ্গবন্ধু  শেখ মুজিবুর রহমান ও জাতীয় চার নেতার ব্রোঞ্জের ভাস্কর্য নির্মাণ করা হবে। এছাড়া বাংলাদেশের প্রথম সরকারের শপথের ভাস্কর্য নির্মাণ, ডিওরোমা, প্যানোরামা, মুক্তিযুদ্ধের ভাস্কর্য বাগান ও ম্যুরাল স্থাপনসহ প্রশিক্ষণ কেন্দ্র এবং শিশুপার্ক স্থাপন করা হবে।

জনপ্রশাসন প্রতিমন্ত্রী ফরহাদ হোসেন বলেন, নতুন প্রজন্ম মুজিবনগর এসে মুক্তিযুদ্ধকে উপল‌দ্ধি করবে। তারা মহান মুক্তিযুদ্ধের সঠিক ইতিহাস জেনে মুক্তিযুদ্ধের চেতনায় উদ্বুদ্ধ হয়ে যাতে দেশসেবায় আত্মনিয়োগ করে, সেজন্য মহান মুক্তিযুদ্ধ, স্বাধীনতার সংগ্রাম এবং ঐতিহাসিক ঘটনাগুলোকে দৃষ্টিনন্দন করে তোলার অনুরোধ করেন। তিনি প্রকল্পে প্রযুক্তির ব্যবহারের ওপরও গুরুত্বারোপ করেন।

সংস্কৃতি প্রতিমন্ত্রী কে এম খালিদ এখানে লাইট এন্ড সাউন্ড শো এর মাধ্যমে মুক্তিযুদ্ধের ইতিহাস তুলে ধরা এবং বঙ্গবন্ধুর ৭ মার্চের হলোগ্রাফিক উপস্থাপনের অন্তর্ভুক্ত করার পরামর্শ দেন। এছাড়া তিনি পরিবেশ সংরক্ষণের বিষয়টিও দেখার ওপর গুরুত্বারোপ করেন।

মেহেরপুর জেলা প্রশাসক ড. মোহাম্মাদ মুনসুর আলম খান এর সভাপতিত্বে সভায় মুক্তিযুদ্ধ বিষয়ক সচিব তপন কান্তি ঘোষ, খুলনা বিভাগীয় কমিশনার ড. মু: আনোয়ার হোসেন হাওলাদার, স্থাপত্য অধিদপ্তরের তত্ত্বাবধায়ক স্থপতি আসিফুর রহমান ভুঁইয়াসহ উর্ধ্বতন কর্মকর্তা, বিশ্ববিদ্যালয় শিক্ষক, ভাস্কর, স্থানীয় জনপ্রতিনিধি ও রাজনৈতিক নেতৃবৃন্দ সভায় উপস্থিত ছিলেন।

#

মারুফ/পরীক্ষিৎ/জুলফিকার/আসমা/২০২০/১৫৩০ ঘণ্টা

তথ্যবিবরণী নম্বর : ৩৯৮৮

**একনেকে এক হাজার ৬৬৮ কোটি টাকার চারটি প্রকল্প অনুমোদন**

ঢাকা, ৪ কার্তিক (২০ অক্টোবর) :

জাতীয় অর্থনৈতিক পরিষদের নির্বাহি কমিটি একনেক এক হাজার ৬৬৮ কোটি ২৯ লাখ টাকা ব্যয়সংবলিত ৪টি প্রকল্প অনুমোদন করেছে। এর মধ্যে সরকারি অর্থায়নে এক হাজার ৫২৪ কোটি ৭৮ লাখ টাকা এবং সংস্থার নিজস্ব অর্থায়ন ১৪৩ কোটি ৫১ লাখ টাকা।

প্রধানমন্ত্রী এবং একনেক-এর চেয়ারপারসন শেখ হাসিনার সভাপতিত্বে আজ গণভবনের সাথে সংযুক্ত হয়ে ভিডিও কনফারেন্সের মাধ্যমে শেরে বাংলা নগরের এনইসি সম্মেলন কক্ষে অনুষ্ঠিত একনেক সভায় এ অনুমোদন দেওয়া হয়েছে।

অনুমোদিত প্রকল্পসমূহ হলো: বেসামরিক বিমান পরিবহন ও পর্যটন মন্ত্রণালয়ের ‘যশোর বিমানবন্দর, সৈয়দপুর বিমানবন্দর ও শাহ মখদুম বিমানবন্দর, রাজশাহী এর রানওয়ে সারফেসে অ্যাসফল্ট কংক্রিট ওভারলেকরণ’ প্রকল্প; স্থানীয় সরকার, পল্লী উন্নয়ন ও সমবায় মন্ত্রণালয়ের দু’টি প্রকল্প যথাক্রমে ‘নারায়ণগঞ্জ সিটি কর্পোরেশনের কদমরসুল অঞ্চলে কঠিন বর্জ্য ব্যবস্থাপনার জন্য ভূমি অধিগ্রহণ ও উন্নয়ন’ প্রকল্প ও ‘মাদারীপুর, শরীয়তপুর ও রাজবাড়ী জেলা গ্রামীণ অবকাঠামো উন্নয়ন-১ম সংশোধিত’ প্রকল্প এবং কৃষি মন্ত্রণালয়ের ‘ভূ-উপরিস্থ পানি উন্নয়নের মাধ্যমে বৃহত্তর দিনাজপুর ও জয়পুরহাট জেলায় সেচ সম্প্রসারণ’ প্রকল্প।

​কৃষিমন্ত্রী ড. মোঃ আব্দুর রাজ্জাক; স্থানীয় সরকার, পল্লী উন্নয়ন ও সমবায় মন্ত্রী মোঃ তাজুল ইসলাম; শিল্পমন্ত্রী নূরুল মজিদ মাহমুদ হুমায়ূন; স্বাস্থ্যমন্ত্রী জাহিদ মালেক; পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন; ভূমিমন্ত্রী সাইফুজ্জামান চৌধুরী এবং বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী সভার কার্যক্রমে অংশগ্রহণ করেন।

সভায় মন্ত্রিপরিষদ সচিব, প্রধানমন্ত্রীর মুখ্যসচিব, এসডিজি বিষয়ক মুখ্য সমন্বয়ক, পরিকল্পনা কমিশনের সদস্যবৃন্দ, সংশ্লিষ্ট মন্ত্রণালয়সমূহের সচিব এবং ঊর্ধ্বতন কর্মকর্তাগণ উপস্থিত ছিলেন।

#

শাহেদ/পরীক্ষিৎ/রেজ্জাকুল//আসমা/২০২০/১৩৩০ ঘণ্টা